text: El regidor de Festes de l'Ajuntament d'Onda, Asensio Blaya ha presentat aquest matí el programa de festes en honor al patró de la localitat, el Salvador. Blaya ha assenyalat que "des de l'equip de govern hem intentat crear una programació perquè tots els veïns, independentment de l'edat, puguen gaudir de la festivitat amb tot tipus d'actes".
  D'aquesta manera, el dissabte 4 d'agost començarà una de les festivitats més tradicionals i multitudinàries d'Onda. La programació s'obri amb el concert de Miguel Poveda el mateix dia, a les 22.00 hores, en el Recinte Multiusos. L'artista, un dels més importants del flamenc en el nostre país, es troba en plena gira amb 'EnLorquecido'. Cal recordar que les entrades es poden comprar través de la web www.ticketmaster.es i en entradascastellon.com.
  Ja el diumenge 5, a partir de les 19.00 hores, milers d'onders mostraran la seua devoció al Santíssim Salvador amb el tradicional romiatge a l'ermita, que arrancarà des de la zona esportiva, acompanyats pel Grup de Dolçainers i Tabaleters d'Onda. El tradicional trajecte culminarà en l'esplanada de l'ermitori amb el cant de l'himne del Salvador i amb l'actuació del Grup Folklòric. Passada la mitjanit, en el Recinte Multiusos, actuarà l'orquestra La Pato i seguirà l'actuació de DJ Josvi. Aqueix diumenge, també obrirà les seues portes la tradicional fira comercial, que es clausurarà el dilluns 6 d'agost a les 20.00 hores.